open-index/open-wikipedia-markdown huggingface dataset:
Navili (Milan)

I **Navili** inn un sistema de canai fad de l'om per daquà e che se poden navigà che inn incentrad in su Milan e che trann insema el lagh Magior, el lagh de Com e 'l bass Tisin, inscì de conligà la cità ai vie d'aqua de l'Europa centro-setentrional, a travers de la Svizzera, e a l'Adriategh a travers del Pò.

Doperad per daquà sgiamò del secol quell de des, inn stad fad su 'me canai navigabel in tra el secol XII e 'l secol XIX, e 'l so center l'era la sercia di Navili, el Navili interno de Milan arent ai mure medievai, che incoeu l'è stada quatada e mituda sota terra.

I Navili inn el Navili Grand, el Navili de Pavia, el Navili de la Martesana, el Navili de Paderno, el Navili de Bereguard e 'l Naviliasc: un temp gh'era anca la sercia di Navili, el Navili de San March e 'l Navili Vallon. La conca pussee important a l'è la Darsena, ma se poden tirà a man anca la Conca Fallada e la Concheta, un temp gh'era anca el laghet de San March, quell de San Steven, el port roman e la conca del Vallon.

## Bibliografia
* 
* 
* 
* 
* 
* 
* 
* 
* 
* 
* 
* 
* 
* ,  
* 
* 
* Dante Isella, *La Milano dei Navigli. Una passeggiata letteraria*, Milano, Officina Libraria, 2017
* 

## Alter proget

## Vos corelade
*Idrografia de Milan
*Vetabia
*Redefoss
*Tesinell (canal)
*Tesinell (ronsgia)
*Succia di Navili
Gesa de Sant Ironem (Bari)

La **Gesa de Sant Ironem** (*chiesa di San Girolamo* in italian) a l'è una gesa de Bari, in del quarter Marconi - San Girolamo - Fesca. L'è part del segond vicariad de l'Arcidiocesi de Bari-Bitonto.

## Storia
La parochia l'è fada su el 18 de sginer del 1958 de l'arcivescov de Bari Enrico Nicodemo in d'una sed provisoria, cont el cult che 'l scomincia el 30 de avril in d'una villa tolta in ficc, con di alter messe che inn fade in di capelle e gesete de proprietà privada arente. El 24 de luj del 1959 l'arcivescov, insema ai autorità, ghe fa la benedizzion a la sed noeuva, che l'è una sala, comunque ancamò provisoria.

In di agn '60 se proeuva sgiamò a fà su una noeuva gesa pussee bella a nivell architetonegh, ma per reson economeghe e de calà de aziende che voleven toeu i apalt in del 1963 se scerniss de fàlla no.

In su la bas de un proget del Lorenzo Netti fad del 1995, l'arcivescov Francesco Cacucci el nonzia del 2006 che la Conferenza Episcopal Italiana gh'ha dad el via libera al fà su de una gesa noeuva, con la prima preja del proget, deventad esecutiv del 2017 che l'è mituda a marz 2019 e, dopo cinch agn de lavorà, l'è consacrada el 15 de dicember del 2023 cont una messa de l'arcivescov Giuseppe Satriano in del sit noeuv bon de havégh denter circa 400 fedei.

La prima preja del proget noeuv l'è stada benedida del Papa Francesch el 23 de avril del 2014 e mituda el 31 de marz del 2019 de l'arcivesch Cacucci.

## Architetura
De foeura la gesa l'è granda in la dimension orizontala e l'è quatada de lamera, foeura per el spazzi del batisteri che l'è quatad de preja de Trani del de foeu, e gh'è poeu un gran campanin a forma de trapezzi.

Quand che se va dent, se ved che l'è fada su de 'n aula unega che la gh'ha un presbiteri longh con dent l'altar e l'ambon. Propi a drizza del sit che se va dent ghe un spazzi a forma quadrada per el batisteri. I pared inn piturade con stabilidura bianca, foeura che el presbiteri, che l'è quatad de foeuja d'or, inscì de inluminà el sit che gh'è el tabernacol, che sora el gh'ha una lus. 

Comunque, ghe cala no la lus in la gesa, grazzia ai gran fenestre orizontai, e i ared de legn e i oeuvere d'art che gh'è dent inn de la botega de l'Albano Poli. I paviment inn de ciment cilad. 

## Curad
La cronologia di curad de la Gesa de Sant Ironem l'è:
*Don *Vito Diana* (1958-1967)
*Don *Nicola Pascazio* (1967-1979)
*Don *Antonio Bonerba* (1979-1988)
*Don *Luigi Spaltro* (1988-2011)
*Don *Pasquale Zecchini* (2011-Incoeu)

## Riferiment


## Ligam de foeura
*Sit ofizzial
Gabriell Concoregio

El **Gabriell Concoregio** (Milan, secol XV - ...) a l'è stad un umanista e leterad lombard.

L'è stad alev del Vitorin de Felter a la Cà Zoiosa de Mantoa, indova che l'ha imprendud latin e gregh, e del 1435 l'è ciapad del comun 'me precetor per insegnà la gramatega in di scoeule. El lassa la cità del 1439 per la pesta e 'l finiss a Bressa, indova che 'l suta a insegnà.

## Riferiment
*Treccani
Palazz de Prosper Vescont

El **Palazz de Prosper Vescont** a l'è un palazz del cinchcent de Milan, che 'l partegniva storegament a la Contrada del Torc e al Sester de Porta Cica, fad su in tra el 1589 e 'l 1591 del Giusep Meda con la collaborazzion del Pellegrin Tebald. 

## Bibliografia
* Silvio Leydi, Rossana Sacchi, Il Cinquecento, Milano, NodoLibri, 1999, ISBN 88-7185-082-3.
Gesa de l'Assonta (Pos'ciav)

La **gesa de l'Assonta** a l'è una gesa catolega de Pos'ciav in del canton Grison, sota la diocesi de Coira. Tirada a man sgiamò in del 1286, la strutura baroca del dì d'incoeu l'è stada fada su in tra el 1692 e 'l 1709, cont un cor noeuv e i do capelle a lat.

## Bibliografia
*AA.VV., Guida d'arte della Svizzera italiana, Edizioni Casagrande, Belinzona 2007.

## Alter proget
Santuari de Santa Rita da Cascia (Milan)

El **Santuari de Santa Rita da Cascia**  a l'è un santuari de Milan, in del quarter de la Barona. Dedicad a la Rita da Cascia, a l'è una parochia part del decanad Barona-Giambellin de l'Arcidiocesi de Milan.

## Storia
El santuari l'è stad volud di Gustinian, che un temp gh'haveven varie gese a Milan che hann perdud quand che inn stad soprimud del 1782, inscì de tornà in la capital lombarda, indova che el so fondador, el San Gustin, l'era stad batezad del Sant Ambroeus: la prima preja l'è stada mituda a la presenza del cardinal Schuster, che l'ha dad la soa benedizzion, ma i lavorà scomincen debon in la primavera de l'ann adree, con la guerra che i fà andà pian, e la comunità gustiniana la sarà fada su del 1941. 

La faciada a l'è fornida del 1956 e 'l 21 de otover del 1959 el cardinal Montini el fa su la parochia de Santa Rita a la Barona.

Del 2000 a l'è mitud un altar noeuv, part de un renoeuvament del presbiter, indova che l'è anca mituda una cros inveci de la pitura de la Santa Rita. 

## Architetura
A l'è stad progetad del Giuseppe Invitti e 'l gh'ha una pianta de basilega a cros latina con trè gran navade, la faciada a l'è in quadrei e cep bergamasch e caraterizada de 'n gran arch.  I lunete sora di portai gh'hann di mosaich del G.B. Salerno, menter el porton in bronz l'è ciamad *porton de la vita* e l'è stad fad del scultor gustinian Stefano Pigini, e 'l mostra la vita de la santa prima de fàss monega, o ben el morosàss, el maridàss, la vita in familia e i lavorà de cà. 

De dent, se troeuven varie capelle de lat ben decorade, cont un arch trionfal che 'l mostra el cadin de l'absid, con di mosaich che sarien stad fad del Leo Coppens: sora l'arch se troeuven i segn del Dia Pader e del Spirit Sant insema a l'agnell, de indova che la riva la gloria del spirit, con la Madona e vari sant che celebren la soa oeuvera de Salvador.  Al center del cadin se ved el Crist Pantocrator che, cont un tabarr ross, el se mostra in trionf in sul mond, a la soa mancina a gh'è la Santa Rita, tegnuda in pè de du pilaster con sora el Sant Gustin e 'l Giovann Batista, menter a destra gh'è i simboi di quater evangelista e i apostoi che representen l'unità de la Gesa, con sora un pann con scrit dent "beati qui ad cenam nuptiarum agni vocati sunt", fras latina tolta de l'Apocaliss che la voeul dì "beat quei che inn ciamad a la cena de matrimoni de l'Agnell". 

A gh'è una cripta, verta di agn '70, che la gh'ha dent una reliquia de la Rita da Cascia. 

## Galleria di foto

File:Milano - Santuario di Santa Rita - 2023-09-25 15-47-15 001.jpg|Capella de lat
File:Milano - Santuario di Santa Rita - 2023-09-25 15-47-15 011.jpg|L'andà dent de la cripta
File:Milano - Santuario di Santa Rita - 2023-09-17 17-34-02 006.jpg|Statua de la Santa
File:Milano - Santuario di Santa Rita - 2023-09-25 15-47-15 003.jpg|Mosaich del Gesù
File:Milano - Santuario di Santa Rita - 2023-09-25 15-47-15 008.jpg|Altar votiv
File:Milano - Santuario di Santa Rita - 2023-09-25 15-47-15 002.jpg|Vun di altar


## Riferiment


## Alter proget

## Ligam de foeura
*Sit ofizzial
Gesa de San Lorenz (Dogn)

La **gesa de San Lorenz** a l'è una parochia de Dogn, part de la provincia e diocesi de Berghem e fada tal el de 10 avost del 1472. In del paes a gh'era una gesa, ligada a quella veggia de San Lissander in Colona, sgiamò del 1144, che l'è destrugada del Bremb el 31 de avost del 1493. Fada su ancamò, l'è tirada a noeuv in la forma de incoeu del 1795, menter el ciocher l'è del 1463, fad su desgià che quell originari l'era stad dannegiad de un sumelegh.

## Bibliografia
*Giulio Gabanelli, La parrocchia di Zogno nei secoli, Clusone, Edizioni Ferrari.

## Alter proget
Bossolà bressan

El **bossolà bressan** a l'è un dolz tipegh del temp de Nedal, che 'l se mangia in tra Bressa, i Ors Noeuv e Montciar, sgiamò de tucc i Sant o del dì di mort. Fad de farina, buter, oeuv e lacc, a l'è un giambellon bell gnuch, che despess a l'è puciad in del lacc o in del cafè col lacc.

## Bibliografia
*Fiorenzo Fisogni, Pirlo, casonsei e bossolà, in Brescia, Milano, Skira, 2009, ISBN 978-88-572-0219-8.

## Vos corelade
*Anell di Monegh
Sercia di Navili

La **Sercia di Navili** a l'era el foss che se podeva alagà di mure medievai de Milan, el che sud l'era navigabel 'me un navili: longh 6,5 km e in la trata navigabel largh 9 m, l'è stad mitud sota terra in bas al pian Berut del 1929, ma prima la marcava el confin del center storegh de Milan. Se podeva navegà del laghet de San March a la Vetabia e al Navili Vallon, e l'è stada doperada per menà i materiai per fà su el Dom de Milan.

## Riferiment
*I Navili Lombard

## Alter proget
Quarter de Bari

I **quarter de Bari** inn una partizzion storega de la cità, vegnud foeura cont el slargàss de Bari foeura del nucli storegh, in principi cont el quarter Murat e infin cont el gran slargament vers la periferia del secol quell de vint. Al dì d'incoeu la cità a l'è partida ofizzialment in cinch municipi, a soa voeulta partid in noeuv circoscrizzion.

## Evoluzzion storega
### I quartieri
I quarter de Bari inn fad su con la delibera 389 del 26 de sginer 1970, che la toeu via anca i vegge frazzion.

### I circoscrizzion
El 28 de luj del 1979 inn fade su noeuv circoscrizzion, cont el so president e un consili, de 14 a 18 member, votad: anca se se ciamaven ai quarter che gh'era prima, respetaven minga fedelment el so territori.

### I municipi
El 25 de masg del 2014 la va in vigor la reforma, aprovada el 24 de marz, che la reforma i ministrazzion locai cont el fà su cinch municipi, inscì de favorì el des'centrament cont el fà su de la cità metropolitana.

## Riferiment
* Bari come un camaleonte, cambia continuamente l’assetto amministrativo del territorio
Biancona (pom de terra)

La **biancona** a l'è una varietà de pom de terra che l'è coltivada in la Vall d'Isen a partì di agn trenta del secol XX, selezzionada del Giovann Batista Roca, curad de la Gesa de San Vitor de Isen, che 'l voleva fà pussee sciora l'agricoltura local, la gh'ha havud el so culem vers i agn sessanta e l'è stada mituda ancamò vers i agn 10 del secol XXI, in su inizziativa del parch regional de la Grigna de Sora. La vegn del pom de terra bianch de Com e l'è caraterizada de una forma minga regolar, de una rusca liscia e de una pasta bianca e farinosa.

Inn doperade soratut per fà i gnoch, el purè, i patole e i ravioeul.

## Riferiment
*Sit ofizzial

## Alter proget
Vall d'Isen

La **Vall d'Isen** a l'è una vall de la provincia de Lech, marcada di mont minor di Grigne de Sora. Ghe passa el rial Isen, che poeu el finiss in del lagh de Com, e che 'l marca el confin natural in tra Varena e Perlee, e la finiss in del Pilaster.

I so center principai inn Isen e Perlee, ghe passa la strada provincial 65 e gh'è vari senter che passen per i Grigne. L'è ben cognossuda per la soa biancona, varietà de pom de terra tirada foeura del 1927 del curad de la Gesa de San Vitor.

## Riferiment
*Valsassinacultura
Orazzion de Gesù

L**'orazzion de Gesù**, anca *orazzion del coeur*, a l'è 'n orazzion curta doperada soratut in del cristianesim oriental, ma che l'è recognossuda anca de quell ocidental, che la dis:
:*O Signor Gesù, fioeul de Dia, che te gh'heet pietà de mi pecador*

Despess repetuda un frach de voeulte 'me forma de meditazzion o de ascetism, cont anca una corda de orazzion, la saria l'orazzion sostegnuda del Paol de Tars in del Noeuv Testament e l'è did, in del Philokalia, che l'è bona de netà el coeur e la ment. Per el Teofan el Reclus a l'è l'orazzion la pussee forta de tute, grazzia al Sacher Nom de Gesù.

Anca se tipega de la cristianità orientala, l'è comunque tirada a man in del Catechism de la Gesa Catolega e doperada anca di anglican cont i so rosari. La dotrina ortodossa in su quell'orazzion chi l'è del secol XIV e l'è stada fada del Grigoeu Palamas, i catolegh l'hann refudada fina al secol XX, quand che el Giovann Paol II l'ha ciamad el Palamas "un gran sant" e gh'ha recognossud el roeul de svesinà l'om a Dia e l'ha paragonad la soa orazzion repetuda al rosari ocidental.

L'è ciamada anca *orazzion del publican*, perchè la se fonda in su la manera de orà del publican in la parabola del farisee e del publican cuntada in del Vangeli de Luca, o ben "Dia, che te gh'heet pietà de mi".

## Riferiment
*La preghiera umile ottiene misericordia

## Bibliografia
*The Jesus Prayer: Learning to Pray from the Heart, by Per-Olof Sjögren, trans. by Sydney Linton; First Triangle ed. (London: Triangle, 1986, cop. 1975) ISBN 0-281-04237-3

## Vos corelade
*Pader Noster
*Ave Maria
Passion in bergamasch del secol XIV

La **Passion in bergamasch del secol XIV** a l'è un test scrivud in volgar lombard vers la fin del secol XIV, tirad a man del Bernardino Biondelli in del so sagg in sui dialet gall-italegh. Ghe l'ha dada el scior Borsetti in su di palper logor, a dìgh che forsi la se cantava in Gesa.

La tratava la passion del Signor a partì de l'Ultima cena, con poeu el so arest, el process denanz al Ponzi Pilat, la soa mort e infin la soa resurrezzion.

Gh'è trii version: vuna a Milan a la Biblioteca Ambrosiana, 'n oltra a la Biblioteca Civega de Berghem e 'n oltra ancamò a Fiorenza.

I prim vers fann:

Chi vol odi del nost Signior
  Cum el morì cum quant dolor,
  Che ve diro del comenzament
  Cum li Zude fi ol tradiment.
    Nostri Signor volei tradì
    Ma no ga sai trova chi.
Quant cum li disipoi Christ cenava
  Xi fortement lu suspitava:
  Dis un de vo me tradirà,
  Puz a la cena questo sarà
Tugg i discipoi a Christ guardava,
  E sant Zovan Christ domandava
  A modo de un ladro ai lo mena,
  Denanz ad Ana lo acusa.


## Bibliografia
*Saggio sui dialetti gallo-italici, B. Biondelli
Basilega de San Simplizzian

La **basilega de San Simplizzian** (vegg nom latin *basilica virginum*) a l'è vuna di basileghe paleocristiane de Milan, in su la piazza omonema, che incoeu a l'è a lat de piazza Garibaldi. La tradizzion la dis che l'è stada fada su del Sant Ambroeus in del secol IV, apena foeura de la Porta Cumensis, che al temp gh'era un fopon: l'è donca vuna di quater basileghe ambrosiane, insema a la basilica prophetarum, a la basilica martyrum e a la basilica apostolorum.

Intorna gh'era anca un monester benedetin, incoeu el soraviv el sò gran cioster, fad su intorna al 1400, che el gh'ha denter l'Incoronazzion de la Vergen, del Bergognon.

In tra el 1838 e 'l 1841, desgià che l'era propi ruvinada, el so curad la fa restaverà del Giulio Aluisetti e de la basilega paleocristiana resten domà i rest de un sacell.

Al dì d'incoeu a l'è part de la Comunitaa Pastoral Paol VI, insema a la Gesa de San March, a la Gesa de l'Incoronada e a la Gesa de San Bartolomee.

## Riferiment
*Lombardia Beni Culturali

## Alter proget

## Vos corelade
*San Simplizzian
*Gesa de San Simplizzianin
Gesa del Salvador (Almen)

La **Gesa del Salvador** a l'è el sit de cult pussee important de Almen, in provincia e diocesi de Berghem, part del vicariad de Almen-Pontranga-Villa d'Almé. Se la gesa del dì d'incoeu l'è stada fornida del 1735 e restaverada de dent in di prim agn del secol XX, la parochia la gh'è almen del secol X.

## Riferiment
*BeWeB
Navili de San March

El **Navili de San March** a l'è stad un canal navigabel de Milan che 'l conligava el Navili de la Martesana, del che 'l nasseva, al laghet de San March e, a travers de una conca, a la sercia di Navili. El ciapava el nom de la Gesa de San March, che l'era arenta indova che l'haveven fad su, e l'è stad fornid del 1469: de quell ann lì a l'è stad possibel navegà del lagh Magior al lagh de Com a travers del sistema di Navili, fina al 1930, quand che l'è stad mitud sota terra insema al rest de la Sercia.

## Riferiment
*Giovanni Migliara, Il naviglio di San Marco a Milano
Injil

Per **injil**, in l'Islam, se intend vun di quater liber sacher che inn stad rivelad de Allah, insema a la Tawrat (o ben la Torah), el Zabur (liber rivelad del David, de sovenz sociad ai Salmi), e 'l Coran. La parolla la vegn de l'aramaich siriach *awongaleeyoon*, che la vegn a soa voeulta del gregh *Εὐαγγέλιον* (o ben *bona noeuva*), de indova che el riva anca el lombard Vangeli.

I studios musulman el socen però no al Vangeli che gh'hann i cristian incoeu, ma a una rivelazzion che gh'è stada dada al Gesù e che lu l'ha insegnad, ma che l'è stada o perduda o corrota di evangelista, e che la resta domà in d'un quaj toch di Vangeli canonegh e de quei apocrif, per esempi l'Abdullah Yusuf Ali el tirava dent anca el vangeli de Barnaba e quell del Tomas. A bon cunt, però, di studios minga musulman troeuven quella posizzion problematega, desgià che el Coran el par che 'l conferma la bontà di Vangeli che gh'haveven i cristian in Arabia, per esempi in di verset 5:46-47 ghe comanda de giudegà segond lor, e gh'è anca di scolar musulman che ghe stann adree a quella tesi chi.

## Riferiment
*BBC

## Vos corelade
*Papir de Abram
Mahathir Mohamad

Ol **Mahathir Mohamad**(Alor Setar, 10 de luj 1925) l'è un politegh males, che l'è stad ol prim miniater de la Malaysia del 1981 al 2003 e poeu anch del 2018 al 2020.

## Olter progecc
Susell

**Susell** (*Susello*) l'è ona frazion del comun verbanes de Ghifa, in de la Provincia del Verban-Cusi-Ossola.
## Referenz
Ronch (Ghiffa)

**Ronch ** (*Ronco*) l'è ona frazion del comun verbanes de Ghifa, in de la Provincia del Verban-Cusi-Ossola.

## Referenz
Mitria

La **mitria** (in latin *mitra*, che la saria la forma pussee giusta) a l'è un vestiment de liturgia doperad di vescov de varie confession cristiane: a ocident a l'è un quata-coo volt e rigid, fad su de du pentagon irregolar che fann una ponta sora, menter a orient l'è pussee compagna de una corona, desgià che l'è ispirada ai darrere corone de l'Imperi Bizantin.

A l'è anca un element araldegh: el Papa Benet XVI l'ha s'cepad la tradizzion de meter la tiara in del simbol - che l'è pu doperada di Papa del temp del Paol che l'ha doperada squasi domà per coronàss. L'è anca sociada ai Sant che inn stad vescov, per esempi el Sant Ambroeus e 'l San Nicola.

## Galleria di foto

File:Liturgy in the Cathedral of St Louis in Plovdiv, October 17, 2021.jpg|Liturgia in la catedral de San Luis in Bulgheria, indova che se ved del cler latin con la mitria ocidental e un vescov de tradizzion oriental con la soa mitria
File:132 Museu Episcopal de Vic, col·lecció de teixit i indumentària, mitra del bisbe Josep Morgades.jpg|Una mitria ocidental
File:Mitra of Bulgarian Archbishop of Ohrid.jpg|Mitria de arcivescov bulgher 
File:Bishop Vasil (Basil) Hopko cita staroslovansky (is reading in old slavonic).jpg|El Vasil Hopko, vescov catolegh oriental, con la soa mitria
File:Benoît XVI 2.jpg|El Benet XVI con la mitria
File:Al Quds Patriarch.jpg|Vescov armen con la mitria a Gerusalem
File:IEAB 2006 bishop Mauricio Andrade.jpg|El vescov anglican brasilian Mauricio Andrade cont una mitria ben colorada
File:JeffertsSchori.JPG|La vescova episcopala americana Katharine Jefferts Schori con la mitria
File:2 Bishop Service 2012 342 (6902297714) (cropped).jpg|Vescov anglican cont una mitria mariana
File:Enthronement ceremony for Patriarch Kirill.jpg|Intronizazzion del patriarca russ Cirill
File:Bishop Alexander (Drabynko).jpg|Vescov ortodoss ucrain con la mitria
File:Levý Hradec, imgp1671 (2014-09).jpg|El cardinal catolegh Dominik Duka con la mitria
File:Spruce Island pilgrimage.jpg|Arcivescov ortodoss american in Alaska
File:Bavarian Nikolaus.JPG|Representazzion del San Nicola de Nedal, con la mitria


## Riferiment
*HolyArt

## Alter proget

## Vos corelade
*Baston pastoral
*Anell del vescov
Villa Migliavacca

La **Villa Migliavacca** a l'è una villa de Introeubi: storega residenza fada su in tra el 1911 e 'l 1914 de l'Ulderico Bottoli per l'Antonio Migliavacca, l'era ispirada al quatercent milanes e soratut al Castell Sforzesch. Al dì d'incoeu a l'è la sed del Municipi del Comun.

## Riferiment
*LombardiaBeniCulturali

## Alter proget
Marconi - San Girolamo - Fesca

**Marconi - San Girolamo - Fesca** a l'è un quarter de Bari che, insema ai quarter San Paolo e Stanic el fa su el Municipi III de la capital pujesa, dei che l'è spartid de la ferrovia per Foggia. El confina a Nord cont el Mar Adriategh, a sud cont i alter quarter del so municipi, a est cont el quarter Libertà e a ovest cont  el quarter Palese - Macchie.

De vedè a gh'è la Fera del Levant, el Stadi de la Vitoria, el CUS Bari e la Gesa de Sant Ironem. L'è servida de varie linie AMTAB e de la stazzion de Fesca-San Girolamo del servizzi ferroviari metropolitan de Bari.

## Riferiment
*Barinedita

## Alter proget
Proverbia super natura feminarum

I **Proverbia super natura feminarum** (*proverbi in su la natura di done* in lombard) a l'è un test scrivud in d'un volgar de l'Altitalia fad de 189 quartine monorime in stil lissandrin che 'l parla de l'amor di done e di so raport con lor 'me un castigh per i omen che inn stupid. Per quella reson chi a l'è ciamad del Gianfranco Contini "el test pussee antigh in volgar italian a vesser contra i done", e l'è ispirad a l'oeuvera francesa Chastiemusart.

Trovad in su 'n palper con di test che de sigur inn lombard, compagn de quei del Gerard Pategg e de l'Uguçon da Laodho, ma incoeu el se ritegn che 'l fuss scrivud de un venezzian, per via de trat compagn del guarnà de la -s in di terze persone, che al temp gh'era, 'me 'l diseva anca el Dant Ligher in del Volgar.

## Riferiment
*Storia linguistica di Venezia
*dai Proverbia quae dicuntur super natura feminarum
Orden sacher

Per **orden sacher** se intend, in varie confession cristiane, che el corp de sgent che l'è al servizzi de la Gesa in bas a una specifega ordenazzion, che despess l'è ciamada *orden sacher* anca lee per estension: 'sti orden chi inn spartid in vescov, prevet e diacon, che i gese che ghe stann adree a l'orden pensen che inn stad fad su inscì del Gesù. 

A havégh l'orden sacher inn i catolegh, i ortodoss, i ortodoss orientai e la pupart di anglican, anca se per la pupart de lor l'ordenazzion l'è minga un sacrament. El Martin Luter el vedeva in del sacerdozzi un'istituzzion minga biblega, ma l'era minga contra a l'ordinazzion e a ciamàlla sacrament, donca in tra i luteran a gh'è di bei diferenze in su l'orden sacher.

In di alter gese protestante, de solit, se i pastor inn ordenad a l'è domà una question de autorizazzion de la gesa o de tradizzion.

## Ordenazzion di done
Catolegh, ortodoss e ortodoss orientai permeten no che di done sien ordenade prevet o vescov, desgià che l'è mai stad fad di prim cristian, e se nota che 'l Gesù l'ha scernud 'me apostoi domà di omen e lor hann scernud di omen.

Per i catolegh, i done poden no deventàll perché el sacerdot el lavora in persona Christi, e 'l Crist l'è vegnud sgiò 'me om, e 'l Papa Giovann Paol II l'ha scrivud in la letera apostolega *[[Ordinatio sacerdotalis]]* che la Gesa la gh'ha nissun poder de ordenà done.

I ortodoss, in del retegnì l'ordenazzion di done contra la tradizzion, gh'hann nissuna dotrina contra, e gh'è di comentador ortodoss che retegnen che la podaria vesser metuda, desgià che la Gesa la gh'ha no el poder de dìgh al Spirit Sant chi ciamà al sacerdozzi.

In di prim agn de storia de la Gesa a gh'era di disconesse: anca se de rari, a gh'è capitad che di vescov ortodoss hann ordenad di done diacon per lor o per un monaster, per esempi el Netari de Egina l'haveva fad. In la gesa catolega de incoeu se po minga ordenà una dona diacon, ma gh'è di dialegh denter a la gesa in sul tema.

## Riferiment
*[Enciclopedia Italiana](https://www.treccani.it/enciclopedia/ordine-sacro_(Dizionario-di-Storia)/)

## Alter proget

## Vos corelade
*Orden minor
Gesa reformada de San Martin de Tours

La **gesa reformada de San Martin de Tours** a l'è una gesa de Bond, incoeu frazzion de Bregaja, che la gh'ha dent vari fresch proto-renassimentai. 

El se sa no quand che hann tacad a fàlla su, ma se pensa in del secol XIII: l'è sigur inveci che l'è stada consacrada el 30 de sginer del 1250. L'è part de la gesa evangelega reformada in Svizzera.

## Bibliografia
*Renato Stampa, Storia della Bregaglia, 1963, (1974), Tipografia Menghini, Pos'ciav (1991).

## Alter proget
Gesa de la Madona de la Sanità (Milan)

La **Gesa de la Madona de la Sanità** a l'è una gesa de Milan, vesina a via Durina, fada su del secol XVIII per i pader camilian, che haveven lassad la vesina gesa de Sant'Ufemia, progetada del Giovann Batista Quader e fornida del Carlo Federigh Pietrasanta. Ciamada per el so stil "el violoncell", del 2015 l'è gestida di maronita, de rit antiochen, e l'è part de la comunità pastoral di Sant Profeta, insema a la Gesa de San Babila, a la Gesa de la Passion a la Gesa de San Peder in Gessaa e a la Gesa de San Franzesch de Paola, e veneren soratut el sant libanes Charbel. Gh'è comunque anca la messa in rit ambrosian in setimana.

## Riferiment
*LombardiaBeniCulturali
*Alcuni fattori, in primis la conoscenza dell’italiano, favoriscono i contatti tra i maroniti di Milano e la comunità ambrosiana. Con l’aiuto di San Charbel

## Alter proget
Palazz Roncalli (Vigevan)

El **Palazz Roncalli** a l'è un palazz storegh de Vigevan, che 'l resaliss al secol XVIII e 'l ciapa el nom del politegh local Vincenzo Roncalli, che gh'ha lassad tut el so patrimoni a 'n istitut de art e mester de lu fondad lilinscì.

## Ligam de foeura
*Sit ofizzial

## Alter proget
Sacerdot

Un **sacerdot** a l'è una persona che l'è autorizada a fà i rit de una religion in d'una manera speciala che l'è minga verta ai fedei normai e, in general, de conligài a la divinità. 

## Riferiment
*Treccani

## Alter proget
Gesa de Santa Maria (Livign)

La **Gesa de Santa Maria** (*Santa Maria Nascente* in italian) a l'è la parochiala de Livign, in provincia de Sondri e diocesi de Com, part del so vicariad de Bormi.

Fada su al principi del secol XIV, l'era filial de la piev de Bormi e l'è tirada a man del 1325, con la consacrazzion del 1469: la sarà fada parochia el 19 de avost 1477 con decret del vescov Branda Castion, ma la gesa che la gh'è incoeu l'è stada fada su del 1887. De lee dipenden i gese de San Roch e de Sant Antoni.

## Ligam de foeura
*Sit ofizzial

## Alter proget
Concili Vatican II

El **Concili Vatican II** a l'è stad un concili ecumenegh de la Gesa catolega, quell de vintun recognossud de Roma e 'l darrer che l'è stad fad. Tirad a man el 25 de sginer 1959 del Papa Giovann XXIII, a la fin de la setimana de orazzion per l'unità di cristian: l'è scominciad in l'otover 1962 e l'è fornid el 8 de dicember 1965, dì de l'Imacolada Concezzion, cont anca el Papa che l'era cambiad, desgià che *el Papa Bon* l'era mort e haveven votad al so post el Papa Paol VI.

## Obietiv e resultad
El so obietiv a l'era quell de dervì la Gesa per l'epoca noeuva, e l'è stad paragonad per quella reson chi al Concili de Trent, che l'ha menad a la contrareforma: in tra i reforme pussee importante vegnude foeura del Concili Vatican II gh'è quella de la liturgia, cont el ducument Sacrosanctum Concilium che l'ha vert a pussee de lengua popolar in di messe inveci del latin, in Dei verbum se parla de l'ispirazzion de la Bibia e de la tradizzion, in Gaudium et spes se recognoss la necessità de dervì la gesa ai alter colture e al mond, in Gravissimum educationis se recognoss el roeul di sgent de un fiolin 'me educador pussee important, in Nostra aetate se recognoss el roeul del dialegh in tra religion e in tra confession cristiane (a l'ecumenism gh'è dedicad anca Unitatis Redintegratio), a dì che se denega nagot de quell che gh'è de bon e vera in di alter fed, oltra a proibì ogni forma de antisemitism teologegh, in Dignitatis humanae se recognoss la libertà religiosa e in Lumen gentium se recognoss l'importanza del popol de Dia 'me part de la Gesa.

Di alter ducument segondari traten el roeul di vescov, che inn stad fad pussee compagn de quei de la prima gesa, pussee di pastor de la soa diocesi e men di ministrador, inn stad atualizad anca i orden religios e sacher, cont el toeu via di orden minor, e 'l dervì al ministeri di laich al so post. Con Orientalium Ecclesiarum se recognoss e se dà pussee de importanza ai gese catoleghe orientai.

## El dopo-concili
El Concili l'è stad ciamad de tant una "noeuva pentecost", e l'ha vist vari cambiament: gh'è stada la reforma liturgega che l'ha vist la sostituzzion de la messa tridentina con la messa del Paol VI, oltra a un noeuv raport pussee vert cont i sgiudee, che despess in la Gesa inn stad vist 'me quei che hann copad el Signor menter de quell temp inn stad vist 'me di "fradei magior", e gh'è stad recognossud el titol de popol scernid de Dia.

Gh'è stade comunque di s'cepadure, sia di bande pussee conservadore che progressiste: el Marcel Lefebvre con la soa Fraternità Sacerdotala San Pio X l'ha s'cepad con Roma e 'l s'è mitud in scisma dopo havé ordenad quater vescov senza permess, menter vari pret operari e sacerdot che ghe stann adree a la teologia de la liberazzion s'inn slontanad o adiritura hann s'cepad col Papa.

## Riferiment
*Treccani

## Alter proget

## Vos corelade
*Concili Vatican I
*Gaudet Mater Ecclesia
Gesa de Sant Antoni (Corsich)

La **gesa de Sant Antoni** a l'è una gesa parochiala de Corsich, in cità metropolitana e arcidiocesi de Milan. El so territori, quell del quarter Giorgella, l'è stad destacad del 1970 de la parochia di Sant Peder e Paol, con la gesa che l'è fada su in tra el 1975 e 'l 1982, in su proget del Francesco Clerici.

## Bibliografia
*Giorgio Zanchetti, S. Antonio da Padova, in Cecilia De Carli (a cura di), Le nuove chiese della Diocesi di Milano, 1945-1993, Milano, Vita e Pensiero, 1994, p. 228, ISBN 88-343-3666-6.
Pont de la Libertà (Pavia)

El **Pont de la Libertà** (fina al 1947 *Pont de l'Imperi*) a l'è un pont de Pavia vert del 1936, che 'l conliga la part Nord e Sud de la cità a traversà el Tisin, inscì de sbassà el trafegh in sul Pont Vegg. Bombardad in la segonda guerra mondial, l'è stad tirad ancamò su a la ben e mej di todisch che scapaven, ma el sarà sistemad ben domà a la fin de la guerra del 1947.

## Riferiment
*LA RICOSTRUZIONE DEI TRE PONTI PAVESI SUL TICINO

## Alter proget
Gesa de San Steven (Robi)

La **Gesa de San Steven** a l'è la parochiala de Robi, comun lumlin de la provincia de Pavia e de l'arcidiocesi de Vercej, in del vicariad de Robi.

A l'è stada fada su del milasetcent per sostituì la veggia piev, che la bastava pu per i besogn del paesin, e l'è infin consacrada del 1795 del vescov Carlo Giuseppe Filippa della Martiniana: pussee inanz, in tra 'l 1947 e 'l 1963 l'è restaverada e in di agn '70 a l'è adatada ai noeuve disposizzion del Concili Vatican II.

## Riferiment
*BeWeB

## Alter proget
Palazz Maggi Pizzagalli

El **Palazz Maggi Pizzagalli**, ciamad anca *villa Castelli*, a l'è un palazz del center de Vidard, frazzion de Castiraga Vidard, in provincia de Lod.

Fad su de la contessa Luigia Castelli, l'è passad poeu ai moneghe e infin a la fameja Maggi, incoeu a l'è spartid in apartament.

## Riferiment
*LombardiaBeniCulturali

## Alter proget
Gesa del Rosari (Milan)

La **Gesa del Rosari** a l'è una gesa parochiala de Milan fada su in tra el 1905 e 'l 1914 in stil neoromantegh in su proget de l'Enrico Locatelli, prevet che l'haveva dissegnad anca la Gesa de San Domenegh a Legnan. El vegg roson, de gust medieval, l'è stad tirad via e al so post l'è stad mitud quell che gh'è incoeu del 1952. Gh'è un campanin, tirad in pè del 1922 al 1924, progetad del Spirito Maria Chiappetta.

La partegn al decanad San Sir-Sempion-Vercellina de l'arcidiocesi de Milan e l'è in su la via Andreja Soree, e l'è stada fada su per servì el prim quarter de la Società Umanitaria: prima, del 1907 a quand che l'hann fornida, a gh'era una capella in ciment.

Propi arent a quella gesa chi i Brigade Rosse hann copad el giornalista Walter Tobagi, che l'era un fedel assidov, e gh'hann poeu dedicad el center coltural de la parochia.

## Riferiment
*Chiese italiane

## Ligam de foeura
*Sit ofizzial

## Alter proget
Gesa de Sant Ambroeus

## Italia
### Lombardia
*Basilega de Sant Ambroeus a Milan
*Gesa de Sant Ambroeus a Setara
*Gesa de Sant Ambroeus a Meraa
*Gesa de Sant Ambroeus a Linaa
*Gesa de Sant Ambroeus a Rozzan
*Gesa de Sant Ambroeus a Lonaa Pozzoeu
*Gesa de Sant Ambroeus a Limbiaa, che la serviva el manicomi
*Gesa de Sant Ambroeus ad Nemus a Rò
*Gesa de Sant Ambroeus andem a Milan
*Gesa de Sant Ambroeus a Cinisell
*Gesa de Sant Ambroeus a Legnan
*Gesa de Sant Ambroeus de la Vitoria a Parabiaa
*Gesa de Sant Ambroeus a Costa Masnaga

### Piemont
*Gesa de Sant Ambroeus a Omegna

### Lazzi
*Basilega di Sant Ambroeus e Carlo al Cors a Roma, gesa nazzionala di lombard e sed cardinalizzia tradizzional de l'Arcivescov de Milan

## Svizzera
*Gesa de Sant Ambroeus a Lugan
Reki Kawahara

Ol  (Takasaki, 17 agosto 1974) l'è un scritor japones de *[[light novel]]* e manga. 
L'è cognossid sovertut per i so œvre *[[Sword Art Online]]* e *[[Accel World]]*, tute do adatade come anime.

Sota ol pseudonem de  l'ha principiad a publegar in su la Red *Sword Art Online* ind el 2002.

L'ha presentad l'istess ann a'l Premi Dengeki Novel de la ASCII Media Works ol prim volum de *Accel World*, grazie a'l qual l'ha vencid ol premi leterari Grand Prize. Ol volum l'è stait po publegad de la ASCII Media Works ol 10 de fevrer del 2009 sota l'etiqeta Dengeki Bunko. Deventad famos grazie a la competizion de la Dengeki, ol Kawahara l'ha principiad a republegar *Sword Art Online* su carta.

## Œvre
### ''Light novel''
* *[[Accel World]]* (2009-in cors)
* *[[Sword Art Online]]* (2009-in cors)
* *[[Sword Art Online|Sword Art Online: Progressive]]* (2012-in cors)
* *The Isolator* (2014-in cors)
* *[[Sword Art Online Alternative: Gun Gale Online]]* (2014-in cors), soravision
* *Demons' Crest* (2022-in cors)

### Film d'animazion
* *[[Accel World: Infinite Burst]]* (2016), scenejadura
* *[[Sword Art Online - The Movie: Ordinal Scale]]* (2017), scenejadura

## Referiments


## Olter projets
Gesa de San Bernard (Pos'ciav)

La **Gesa de San Bernard** a l'è una gesa de la frazzion pos'ciavina de Prada, in stil baroch e fada su del 1639 in su la bas de una veggia gesa che la gh'era almen del 1589. Parochia de la diocesi de Coira, l'è a navada unega e la gh'ha do capelle in sui fianch e sora gh'è una volta de cannon.

## Bibliografia
*AA.VV., Guida d'arte della Svizzera italiana, Edizioni Casagrande, Belinzona 2007.

## Alter proget
Geseta de la Madona de Fátima

La **Geseta de la Madona de Fátima**, prima dedicada a l'Assonta, a l'è un gesioeul de Ciass fad su del 1844 e consacrad del 1845, restaverad poeu del 1957 e 1995.

La costruzzion, che l'è a un tir de s'ciop del confin con l'Italia e de la stazzion de Ciass, l'è in stil neoclassegh con volta a cannon, cont un cor che l'è inveci con la volta sferega e 'l gh'ha un fresch cont un'Assonta del secol XIX.

Dent se troeuven anca alter statue e piture di secoi XVII, XVIII e XIX.

## Bibliografia
*Bernhard Anderes, Guida d'Arte della Svizzera Italiana, Edizioni Trelingue, Porza-Lugano 1980, 372.

## Alter proget
Gesa de San Vitor el Mor

La **Gesa de San Vitor el Mor** a l'è una gesa de l'alta età de Mez de Pos'ciav, che però la gh'ha i mur de la bassa età de Mez e 'l campanin del secol XIII, cont el cor del 1497 e 'l portal ocidental che l'è del 1503.

El so stil a l'è un poo un messedozz: la gesa l'è tardo-gotega, ma el dent l'è in stil baroch, menter el campanin l'è romanegh. A bon cunt, a l'è propi ispirada ai stil de l'art de la Lombardia.

## Galleria di foto

File:Poschiavo Piazza communale ‒ chiesa collegiata di San Vittore il Moro.jpg|La gesa in la piazza del comun
File:Poschiavo-San-Vittore-Mauro.jpg|El campanin romanegh
File:Poschiavo kath Kirche Tuere.jpg|Porta intajada
File:2013-08-09 08-45-13 Switzerland Kanton Graubünden Poschiavo Poschiavo.JPG|El lat de la gesa
File:Poschiavo-San Vittore Mauro-21E.jpg|Una vedrada de la Gesa
File:Poschiavo-San Vittore Mauro-pulpit-14E.jpg|El pulpit
File:Poschiavo-San Vittore Mauro-seiling-12.jpg|El sora
File:Poschiavo-San Vittore Mauro-memorial-14.jpg|Targa in memoria de l'Edgard Aristide Maranta
File:Poschiavo-San Vittore Mauro-calvari-calvari-20.jpg|Quader del Calvari
File:Poschiavo-San Vittore Mauro-altar-11E.jpg|L'altar de la Gesa
File:Poschiavo-San Vittore Mauro-organ-11E.jpg|L'orghen
File:Poschiavo-San Vittore Mauro-altar-13E.jpg|L'altar de sora


## Bibliografia
*AA.VV., Guida d'arte della Svizzera italiana, Edizioni Casagrande, Belinzona 2007.

## Alter proget
Diocesi de Coira

La **diocesi de Coira** a l'è una diocesi de la Gesa catolega sogeta imediatament a la Santa Sed che la quata i canton svizzer de Grison, Svit, Glarona, Zurigh, Obvald, Nidvald e Uri. 

Sed vescovil a l'è Coira, indova che gh'è la Catedral, dedicada a l'Assonta. Ligada a Milan de la soa fondazzion al tratad de Verdun del 843, quand che la deventa sufraganea de l'arcidiocesi de Magonza, quand che del 1801 la deventa 'na normal diocesi la desmet de vesser sufraganea. Fina al XIX secol el so territori l'era ben divers, con dent anca el Liechtenstein e di toch de la Vall Venosta ma senza la Vall Pos'ciav, che la passarà de la diocesi de Com a quella de Coira del 1870, e tancc di territori svizzer. Del 1823 el territori de San Gall l'è destacad per fà su la diocesi de San Gall e del 1997 a l'è destacada de lee l'arcidiocesi de Vaduz, che la quata domà el Liechtenstein. Anca el Canton Zurigh, un temp ben protestant ma incoeu con pussee catolegh e ben grand in la diocesi, el domanda despess de havégh la soa diocesi.

Del 1448 la diocesi la gh'ha el dirit de scernì el so vescov, che l'è votad di 24 canonegh del capitol de la catedral: al dì d'incoeu el Papa l'insubiss trii nom e i canonegh voten in tra quei, ma el vescov che gh'è incoeu, el Joseph Maria Bonnemain, a l'è stad nominad del Papa Franzesch dopo che el capitol l'ha refudad tucc i trii nom, roba che l'ha menad a di tension religiose.

## Riferiment
*DSS

## Alter proget
Navili de Pavia

El **Navili de Pavia** a l'è un canal artificial navegabel che 'l scorr in tra Milan e Pavia e che l'è part del sistema di Navili ambrosian. Scominciad del 1812 sota el Regn d'Italia, l'è vert el 9 de avost del 1819 sota el Regn Lombard-Veneto.

El scomincia in la Darsena a Porta Cica, indova che 'l corr in su la via Ascani Sforza, e 'l riva fina a Pavia, indova che 'l finiss in del Tisin. 

L'è stad el conligament final via aqua in tra la capital ambrosiana e Pavia, dopo del Naviliasc, che 'l conligava Pavia a Binasch ma l'era deventad pu navigabel col temp, e 'l Navili de Belguard, che 'l conligava el Navili Grand de Castellett a Belguard: desgià che l'era una trata ben men direta, i barcaroeui hann desmetud de doperàlla apena che l'è stad vert quell canal chi.

## Bibliografia
*Roberta Cordani (a cura di), I Navigli, da Milano lungo i canali, Edizioni Celip, Milano, 2002

## Alter proget

## Vos corelade
*Borgh Calvenzan
*Navili de Paderno
*Tranvia Milan-Binasch-Pavia
*Conca Fallada
Basilega de Sant Agostin (Milan)

La **Basilega de Sant Agostin** a l'è una gesa catolega de Milan, minga deslonga de la stazzion centrala, sed de la società salesiana del San Giovann Bosch. 

## Storia
El proget de una gran gesa arenta a la stazzion centrala l'è stad fad del 1895 del Cecilio Arpesani, ispirad al dissegn de la Basilega de Sant Ambroeus e con du campanin, l'è stad poeu mudad e se scomincia a fàlla su del 1900: la sarà consacrada ancamò in costruzzion de l'Andrea Carlo Ferrari el 19 de sgiugn del 1920, per vesser poeu fornida ses agn inanz.

Dannegiada di bombardament di Liad, la sarà restaverada, el so absid l'è restaverad ancamò del 2007, cont el meter un noeuv impiant de inluminazzion.

## Architetura
In stil neoromanegh, l'è fada de quadrei ross e la gh'ha una pianta a cros latina. Dedree a l'altar a gh'è un'orghen a cane a trasmission eletriga.

## Ligam de foeura
*Sit ofizzial

## Alter proget
Pentecost

La **Pentecost** (del gregh antigh *πεντηκοστή [ἡμέρα]* o ben "el dì quell de cinquanta") a l'è la festa cristiana che se celebra cinquanta dì despoeu de la Pasqua e che la regorda quand che el Spirit Sant l'è andad sgiò in sui apostoi e in su la Madona per volontà del Gesù risort, quand che eren a Gerusalem a celebrà Shavuot, la festa ebraica del rengrazziament.

Desgià che la depend de la data de la Pasqua a l'è una festa che la se moeuv e l'è tegnuda in gran importanza di cristian: a l'è vuna di Gran Feste de la Gesa ortodossa, una solenità in del rit roman de la Gesa catolega, una festività per i luteran e una festa principal per i anglican.

## Riferiment
*Treccani

## Alter proget

## Vos corelade
*Via Lucis
*Veni Creator Spiritus
Gesa de Santa Giustina (Milan)

La **Gesa de Santa Giustina** a l'è la parochiala de Afer, quarter de Milan un temp autonom: l'è part del decanad Afer de l'Arcidiocesi de Milan.

La parochia de Afer l'è stada fada su del XV secol e ghe partegniva a la piev de Bruscian, con la costruzzion del dì d'incoeu fornida del 1859 in su proget del Jacom Moraglia, con la faciada fornida del so fioeul Peder. Del 1930 la passa a la porta urbana V de Milan e, con la fin di piev del 1972, del decanad de Afer, che l'è ancamò incoeu denter.

Dent se troeuva 'na Vergina in sui Sass del Bernardin Luin, ispirada a quella del Leonard de Vinci che l'era dent a la veggia gesa de San Franzesch Grand e anca l'orghen Amati, che fina al 1884 l'era stad dent al Dom de Pavia.

## Riferiment
*LombardiaBeniCulturali

## Alter proget
Carletto Oblò

El **Carletto Oblò** (pseudonim de *Edoardo Bossi*: Milan, 9 de setember 1940 - avost 2025) a l'è stad un poeta italian.

## Biografia
Diplomad ragionat, el lavora in banca. Del 1998 el cognoss l'Ada Lauzi che 'l mena a imprender ben el milanes, la soa grafia e la metrega per scriver poesia.

El toeu poeu part al cors de gramatega milanesa del Comoletti, e del 2008, quand che el se retira, el ciama a sostituìll.

L'era anca soci e consejer de l'Academia del Dialet Milanes. El spantegava in su la red i so lezzion in su la pagina *Se parla milanes*.

El so soranom el sgiugava il sul nom del Carlo Porta.

## Riferiment
*Edoardo Bossi - Milanesiabella
Press F to pay respects

**Press F to pay respects** (*schiscia F per mostrà rispet* in ingles) a l'è una fras del videosgioeugh Call of Duty: Advanced Warfare, sbara-tut in prima persona del 2014, indova che in del mez de 'n obet el gh'ha de schiscià a la svelta la F ( in su la Xbox e  in su la PlayStation) inscì de mostrà el so rispet al mort, che l'è un so camarada di Marines che l'è mort salvandégh la vita.

Vist 'me de dubi gust di recensor, soratut per l'oblegh de interazzion in d'un funeral, l'è deventad a la svelta un meme in su l'Internet e, cont el temp, l'ha anca perdud el so signifegad ironegh, e l'è stad doperad in manera seria e sincera 'me manera de mostrà dolor e svesinanza dopo una mort o 'n event gram. Per quella reson chi a l'è considerad vun di meme che el gh'ha havud pussee de sucess e l'è vegnud foeura del mond di videosgioeugh.

## Riferiment
*Inverse.com
Vital de Milan

El **Vital de Milan** (in d'un quaj dialet *Vidal*; Milan, III secol - Ravena, in tra el III e 'l IV secol) a l'è stad un marter cristian, Sant per la Gesa catolega, che 'l regorda el 28 de avril.

## Biografia
Per la tradizzion a l'era el marid de la Santa Valeria e 'l gh'ha havud 'me fioeui i Sant Gervas e Protas. De lu el parla soratut el Sant Ambroeus in vuna di so letere e 'l ordena de fà su una basilega dedicada a 'sti vari marter, che al dì d'incoeu l'è dedicada a lu.

In la soa tomba l'Ambroeus l'haveva trovad un libresin che 'l cuntava su la soa vita, scrivud de un Felip *servus Christi*: el Vital, soldad consolar e marid de la Valeria, l'era dree a compagnà el giudes Paolin a Ravena, quand che el medegh cristian Ursicin a l'è condanad a mort per la soa religion. Lu ghe sta vesin e 'l compagna vers la mort, e 'l met anca sota terra, e quand che l'è descovert el cusen de vesser cristian, e dopo el suplizzi del cavallet, el meten sota viv, inscì che el moeur. La mier, andada a toeu el corp senza sucess, l'è copada anca lee quand che l'era dree a tornà, per man de villegh idolater che gh'haveven insubid de fà un brindes al dia Silvan e, des agn inanz, i so fioeui Gervas e Protas inn copad anca lor per la soa fed in Crist. Quella storia chi la se troeuva, con di variazzion piscinine, in la Legenda Aurea de l'età de Mez.

## Venerazzion
Regordad del martiriolegh roman el 28 de avril, l'è patron de Masan, Olaa (indova che gh'è una gesa dedicada a lu e a la Valeria, che se pensa che l'è quella che el Lissander Manzon l'ha doperad per el Don Abondi), Campazz, Siniga, Bisinzon, Megliadino San Vitale, San Salvo, Granaroeul (indova che gh'è una gesa cont una soa reliquia, che la dependeva de la Badia de Pomposa) e Salz. A l'è venerad soratut a Milan, indova che el so cult a l'è stad volud del Sant Ambroeus, insema a quell de 'n alter Vital bolognes e che 'l s'è fad meter sota in la cripta insema al Gervas e al Protas, e a Ravena, indova che in la Basilega de Sant Apollinar Noeuv a gh'è un gran mosaich con tuta la soa familia e gh'è anca una basilega dedicada a lu.

Gh'è de tirà a man anca la Gesa de San Vidal de Venezzia, voluda del dus Vitale Falier, a Roma gh'è una Basilega dedicada a lu e ai compagn marter voluda del Papa Grigoeu I. In di Filipine, l'Arcidiocesi de Cebu el recognoss 'me so patron e gh'ha dedicad la catedral.

L'è anca el protetor de quei che inn dree a fà di esam, quei che gh'hann di dubi de fed e quei che gh'hann di problema cont el dormì.

## Riferiment
*Enciclopedia Catolega

## Alter proget
Franzesch Pertusaa (arcivescov)

El **Franzesch Pertusaa** (Milan, 22 de fevrer 1679 - Pavia, 17 de november 1752) l'è stad un prelad lombard, vescov de Pavia del 1724 a la soa mort e arcivescov titolar de Amasea.

## Biografia
Fioeul del Luca Pertusaa, president del Senad de Milan, e fredell del Carlo Pertusaa, l'era anca el barba del scritor omonem. Olivetan, l'insegnarà teologia a l'Università de Bologna e 'l tornarà a Milan per deventà abat de la Gesa de San Vitor. Del 1717 al 1720 l'è a Monte Oliveto, e infin l'è ciamad a Roma. Del 1724 l'è fad vescov de Pavia, con l'ordenazzion fada del Nicola Gaetano Spinola, e del 1725 el toeu part a un sinod de tute i diocesi imediatamente sogete a la Santa Sed, indova che 'l se fa di noeuve idee in sul gestì de la diocesi, che al temp l'era spartida in tra du Stat: el Ducad de Milan e 'l Regn de Sardegna.

Del 1728 el deciara che i oss che gh'è in la cripa de la Basilega de San Peder in Cel partegnen al San Gusin, roba che l'è poeu confermada pussee inanz del Papa. Del 1743 la Santa Sed ghe dà el titol de arcivescov titolar de Amasea, che l'è tegnud insema a quell de Pavia fina al 1819, roba che ghe dava ai vescov de Pavia el poder de portà el pali.

In del so vescovad a l'è slargad el Palazzi Vescovil e a la soa mort el lassa 'na gran eredità per un ospizzi, che 'l gh'ha ancamò el so nom.

## Genealogia episcopal
La genealogia episcopal l'è:
* Cardinal Tolomeo Gallio
* Vescov Cesare Speciano
* Patriarca Andrés Pacheco
* Cardinal Agostino Spinola Basadone
* Cardinal Giulio Cesare Sacchetti
* Cardinal Ciriaco Rocci
* Cardinal Carlo Carafa della Spina, C.R.
* Cardinal Francesco Nerli
* Cardinal Lorenzo Casoni
* Cardinal Nicola Gaetano Spinola
* Vescov Franzesch Pertusaa, O.S.B.Oliv.

## Riferiment
*Catholic Hierarchy
Felip de Carevasg

El **Felip de Carevasg** (Carevasg, ... - Bressa, dopo del 1484) a l'è stad un architet lombard.

Nassud in bergamasca, se pensa che 'l gh'ha di origin bressane e l'ha lavorad per la pupart de la soa vita a Bressa, l'è regordad per el cor di moneghe del Monester de Santa Giulia, per el Dom de Ciare e quell de Salò, oltra a la capella de l'Imacolada de la Gesa de San Franzesch a Bressa.

## Riferiment
*Treccani